3 หุ้นน้ำมันปาล์มวิ่งฉิว รับราคาน้ำมันปาล์มดิบนิวไฮในรอบ 4 ปี
3 หุ้นน้ำมันปาล์มวิ่งฉิว รับราคาน้ำมันปาล์มดิบนิวไฮในรอบ 4 ปี
30 ธ.ค. 2559

ผู้สื่อข่าวรายงานงานว่า หุ้นกลุ่มน้ำมันปาล์มวิ่งแรงถ้วนหน้านำโดย บริษัท ล่ำสูง (ประเทศไทย) จำกัด (มหาชน)หรือ LST ราคาวิ่งชนซิลลิ่ง ณ เวลา 10.17 น. อยู่ที่ระดับ 5.70 บาท บวก 1.30 บาท หรือ 29.55%ด้วยมูลค่าซื้อขาย 147.17 ล้านบาท
ส่วนบริษัท วิจิตรภัณฑ์ปาล์มออยล์ จำกัด (มหาชน) หรือ VPO ณ เวลา 10.19 น. อยู่ที่ระดับ 1.57 บาท บวก 0.22 บาท หรือ 16.30%ด้วยมูลค่าซื้อขาย 81.95 ล้านบาท
ด้านบริษัท ยูนิวานิชน้ำมันปาล์ม จำกัด (มหาชน) หรือ UVAN ณ เวลา 10.19 น. ราคาอยู่ที่ 7.85 บาท บวก 0.70 บาท หรือ 9.79% สูงสุดที่ 8.15 บาท ต่ำสุดที่ 7.20 บาท มูลค่าซื้อขายที่ 88.50 ล้านบาท
บล.เอเซีย พลัส ระบุในบทวิเคราะห์ว่า ราคาน้ำมันปาล์มดิบในตลาดมาเลเซีย ณ วันที่ 1 ธ.ค. 59 เท่ากับ 3.01 พันริงกิต/ตัน ปรับเพิ่มขึ้น 1.9%จากสัปดาห์ก่อนหน้า
สถานการณ์ราคาน้ำมันปาล์มดิบปรับเพิ่มขึ้นจากสัปดาห์ก่อน ทำระดับสูงสุดในรอบ 4 ปี เนื่องจากความต้องการใช้น้ำมันปาล์มดิบแข็งแกร่งต่อเนื่อง โดยเฉพาะในประเทศอินเดียและจีน นอกจากนี้ค่าเงินริงกิตล่าสุดอยู่ที่ 4.46 ริงกิต/ดอลลาร์สหรัฐฯ อ่อนค่าลง 6.4% นับตั้งแต่ต้นเดือนพ.ย. 59 ถือเป็นระดับอ่อนค่าสุดในรอบ 14 เดือน และสอดคล้องกับราคาน้ำมันถั่วเหลืองโลกล่าสุดอยู่ที่ 36.94 เซ็นต์/ปอนด์ เพิ่มขึ้น 4.4% นับตั้งแต่ต้นเดือนพ.ย. 59 ล้วนหนุนให้ราคาน้ำมันปาล์มดิบปรับเพิ่มขึ้นจากสัปดาห์ก่อน
ถือเป็น Sentiment เชิงบวกต่อกลุ่มน้ำมันปาล์ม โดยประเมินว่าผู้ประกอบการในอุตสาหกรรมขั้นต้นและขั้นกลาง (UVAN UPOIC และ VPO) จะได้รับผลบวกมากที่สุด เพราะเป็นผู้ผลิตและจำหน่ายน้ำมันปาล์มดิบ ซึ่งมีราคาขายอ้างอิงกับราคาต่างประเทศ ขณะที่ผู้ประกอบการครบวงจร (CPI และLST) จะได้รับผลบวกรองลงมา เนื่องจากประกอบธุรกิจจำหน่ายน้ำมันปาล์มสำเร็จรูปในประเทศไทยเป็นหลัก จึงทำให้ไม่ได้รับผลบวกจากการเพิ่มขึ้นของราคาในต่างประเทศมากนัก